پاکستان د سرحدي کټارو لگول پیل کړل
د پاکستان لوی درستیز ویلي دي چې د افغانستان سره په پوله "په خطرناکو برخو کې" د گټارو لگول پیل شوي دي خو کابل دغه کار ګټور نه بولي.
د پاکستان د پوځ لوی درستیز قمر جاوید بجوه د دوشنبې په ورځ وویل چې د کټارو لگول د افغانستان د ننگرهار او کونړ ولایتونو سره په پوله د باجوړ او مهمند ایجنسیو د قبائیلي سیمو "په خطرناکو برخو" کې پیل شوي دي. جنرال باجوه وویل چې دغه کار د دواړو هیوادونو – افغانستان او پاکستان – د امینت په گټه دی. د افغانستان حکومت د ډیورند په کرښه د هر ډول کټارو او خنډونو د لگولو سره مخالفت څرگند کړی. د افغانستان اجرائیه رئیس عبدالله عبدالله ویلي چې د ډیورنډ د کرښې په هغې غاړه کې د پاکستان وروستي فعالیتونه او تحرکات له ترهګرۍ سره په مبارزه کې مرسته نه شي کولی. ښاغلي عبدالله پر پاکستان غږ وکړ چې له افغانستان سره په ګډه د ترهګرۍ په خلاف صادقانه هڅه وکړي. له دې دمخه د افغانستان د کورنیو چارو وزارت ویلي و چې د افغانستان حکومت به د پولې د خنډونو د مخنیوي لپاره اقدام وکړي. دا په داسې حال کې دي چې جنرال باجوه وایي "د منظمې هوایي څارنې سربیره د سرحد په اوږدو کې د څارنې لپاره اضافي تخنیکي وسایل ځای پر ځای شوي دي." پاکستان تور لگوي چې پاکستاني طالبان په افغانستان کې دیره دي او له کابل غواړي چې د ملیشه ډلو پټنځایونه له منځه یوسي. افغان لورې دغه ادعا تل رده کړې ده. افغانستان بیا پاکستان په دې ملامتوي چې په پخله خاوره کې د افغان طالبانو د قوماندانانو په شتون سترگې پټوي او د طالبانو ملاتړ کوي، خو پاکستان دغه ادعا ردوي.